ક્યાં ક્યાંની બાધા, આખડી, ધૂપ, દીવા, દૂઆ – કશું જ બાકી નહોતું હવે. એક અઠવાડીયું વીતી ચૂક્યું હતું. અઠવાડીયે બે વાર કાયદેસર અને ભ્રષ્ટાચારી રીતે ચાર વાર મૃદુલાને મનહરરાય ને તૃષા-તન્વી મળી ચૂક્યાં હતાં. આજે તૃષાની બહુ કઠણ પરીક્ષા હતી. પોતાની નોકરીમાં અગત્યનું પ્રેઝેન્ટેશન અને આજે જ મૃદુલાને જેલમાંથી છોડાવાનો હુકમ. વળી એ ઓર્ડર કોર્ટમાંથી જેલમાં લઇ જતાં તો સાંજ થવાની અને સાંજે પાંચ વાગ્યે તો જેલ બંધ. તન્વીએ તૃષાને પ્રેઝેન્ટેશન આપવા મોકલી અને પોતે હીરને લઇ મનહરરાય સાથે કોર્ટમાં દોડી. આખા દિવસની મથામણે સાંજે મૃદુલાને લઇ મનહરરાય જ્યારે જેલમાંથી બહાર આવ્યા ત્યારે તન્વીને હસવું કે રડવું એ જ ના સમજાયું.